Пейо Яворов
И аз ще бъда сам…

chitanka.info

И аз ще бъда сам. Денят ще ме отмине

като разбойник гузен и убиец плах;

денят ще ме отмине, с него ще погине

надежда сетен зрак, на който уповах…

Напреде ще погледна. Мудно ще настъпи

от изтока тъма на воля и простор;

нощ тъмна ще настъпи, — мълком ще отстъпи!

Защото ще попитам, без да снема взор…

И мълком ще отстъпи, и своята утроба

с най-гъстото си було ще прикрий от мен:

тя — своята утроба — няма като гроба —

защото ще попитам, смело устремен…

Между денят и тмата, с ураган в гърдите,

самси в пустинен мраз душа ще помразя…

че с ураган в гьрдите, сам посред мъглите,

кого ще търся аз, кого ще поразя — ?

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.